b"\n_START_ARTICLE_\nBrutalisme (arquitectura)\n_START_PARAGRAPH_\nEl brutalisme \xc3\xa9s un estil arquitect\xc3\xb2nic t\xc3\xadpic de les d\xc3\xa8cades del 50 al 70. B\xc3\xa0sicament, s\xc3\xb3n construccions de grans edificis, com universitats, hospitals, administracions p\xc3\xbabliques, etc., on els materials predominants s\xc3\xb3n el ciment i el formig\xc3\xb3._NEWLINE_Els primers indicis d'aquesta arquitectura foren inspirats pels treballs de l'arquitecte su\xc3\xads Le Corbusier (en particular el seu edifici de la Unit\xc3\xa9 d'Habitation) i el treball de Ludwig Mies van der Rohe. Els edificis estan compostos de grans estructures en forma de bloc, elements geom\xc3\xa8trics i sim\xc3\xa8trics, formes repetitives, i ciment sense decorar. A m\xc3\xa9s, els elements estructurals de l'edificaci\xc3\xb3 mai no s'amaguen, fins i tot s'exageren i es ressalten._NEWLINE_Es poden trobar exemples d'aquest estil per tota Europa i els Estats Units d'Am\xc3\xa8rica. A la ciutat de Barcelona n'hi ha molts exemples. D'entre els m\xc3\xa9s significatius: l'antiga facultat de Geografia i Hist\xc3\xb2ria de la Universitat de Barcelona; facultat d'Economia de la Universitat de Barcelona; l'Hospital de Bellvitge; o La Campana, l'edifici de la prefectura Provincial de Tr\xc3\xa0nsit."